„Da li ka kružnom toku ili pored SIV-a?“, pitanje je koje postavljam sebi poslednje tri godine. Notorne beogradske gužve kao da se jedino mogu izbeći motorom, a vlasnici četvorotočkaša često umeju da provedu i čitav školski čas u svojim vozilima, čekajući da se popodnevne gužve rasčiste.

Google je toga odavno svestan, te je od sinoć opcija „Traffic“ konačno dostupna i korisnicima Maps servisa u Srbiji. Bilo na desktop ili putem mobilnih uređaja (iOS i Android), dovoljno je da u klizećem meniju odaberete „Traffic“ i na vašem ekranu pojaviće se standardne mape sa dodatkom zelenih i crvenih linija , označavajući gužve i prohodne delove saobraćajnica.

Google Maps prati GPS sa vašeg telefona

Važno je napomenuti da nova funkcija nije dostupna samo u Beogradu, već i u Novom Sadu, Nišu, Kragujevcu i drugim većim gradovima širom Srbije. Ukoliko ste se pitali kako Google prepoznaje gužve u saobraćaju, to radi na dva načina: analizirajući GPS podatke sa uređaja Android korisnika koji se nalaze u vozilima (podaci se ne dele sa drugim kompanijama) i uz pomoć tehnologije iza koje stoji izraelska kompanija Waze, a koju je tehnološki gigant akvizirao još 2013. godine.

Nova opcija sigurno će biti od koristi svima koji vozilima odlaze na posao i te su sreće da prolaze kroz delove grada poznate po gužvama, ali i posetiocima koji nisu upoznati sa alternativnim rutama. „Traffic“ je već sada dostupan u okviru Google Maps servisa na vašim iOS i Android uređajima, ali i putem web aplikacije.